Neuropéptido Y
Os **neuropéptidos** son moléculas do tipo dos péptidos, similares a pequenas proteínas utilizados polas neuronas para comunicarse entre si. Son moléculas de sinalización que inflúen na actividade do cerebro e o corpo de maneiras específicas. Diferentes neuropéptidos están implicados nunha ampla gama de funcións cerebrais, como a analxesia, recompensa, inxestión de comida, metabolismo, reprodución, comportamentos sociais, aprendizaxe e memoria.

Mecanismo e síntese
-------------------

Os neuropéptidos son sintetizados a partir de proteínas precursoras inactivas chamadas prepropéptidos, que son cortados en varios péptidos activos pequenos. Os prepropéptidos adoitan producir múltiples copias do mesmo péptido ou moitos péptidos diferentes. O número de repeticións dunha secuencia de péptido cambiou con frecuencia no decurso da evolución e serviu como caldo de cultivo para a variabilidade xenética.

Os péptidos son sintetizados no soma neuronal, e entran na vía secetora pasando a través do RER-complexo de Golgi, onde sofren un maior procesamento, despois son empaquetados en grandes vesículas de núcleo denso e son transportados ao longo do axón ou as dendritas. As grandes vesículas de interior denso encóntranse con frecuencia en todas as partes dunha neurona, incluíndo o soma, dendritas, inchamentos axonais (varicosidades) e terminacións nerviosas, mentres que as vesículas sinápticas pequenas atópanse principalmente en grupos en localizacións presinápticas. A liberación de grandes e pequenas vesículas é regulada de xeito diferente. Os neuropéptidos son liberados de maneira dependente do calcio para unirse a receptores acoplados á proteína G (GPCR). As vesículas grandes de núcleo denso liberan baixos volumes de neuropéptidos comparados con vesículas sinápticas e neurotransmisores. Os neuropéptidos non son recaptados inmediatamente, degradados ou reciclados e así son bioactivos durante longos períodos de tempo.

A expresión peptidérxica no cerebro pode ser altamente selectiva e específica. En larvas de *Drosophila*, por exemplo, a hormona da eclosión exprésase en só dúas neuronas e a SIFamida exprésase en catro. A diferenza da súa expresión selectiva, a actividade peptidérxica pode ser ampla e duradeira. Os neuropéptidos adoitan coliberarse con outros péptidos e neurotransmisores tradicionais. Por exemplo, o péptido intestinal vasoactivo é tipicamenrte coliberado coa acetilcolina.

A diferenza da súa expresión selectiva, a acción dos péptidos pode ser ampla e diversa. Os péptidos únense a GPCRs para inducir cadoiros de sinalización que alteran a actividade celular e sináptica. Hai tamén un procesamento específico de tecidos de precursores de neuropéptidos. Diferentes tecidos adaptaron pasos de procesamento traducional que dan lugar a péptidos diferentes estrutural e funcionalmente. Os péptidos poden afectar á expresión xénica, fluxo sanguíneo local, sinaptoxénese e morfoloxía das células gliais.

Dianas de receptores
--------------------

A maioría dos neuropéptidos actúan sobre os receptores acoplados á proeína G (GPCRs). Os GPCRs de neuropéptidos poden ser de dúas familias: de tipo rodopsina e de tipo secretina. A maioría dos péptidos activan un só GPCR, mentres que algúns activan múltiples GPCRs (por exemplo, AstA, AstC, DTK). As relacións da unión péptido-GPCR están altamente conservadas entre os animais. Xunto coas relacións estruturais conservadas, algunhas funcións péptido-GPCR están tamén conservadas ao longo do reino animal. Por exemplo, a sinalización do neuropéptido F/neuropéptido Y está conservada estrutural e funcionalmente entre insectos e mamíferos.. 

Aínda que os péptidos teñen como diana principalmente receptores metabotrópicos, hai algunhas probas de que os neuropéptidos se unen a outras dianas receptoras. En caracois e en *Hydra* atopáronse canles iónicas reguladas por péptidos (canles iónicas reguladas por FMRFamida). Outros exemplos de dianas que non son GPCR son: péptidos similares á insulina e receptores de tirosina quinase en *Drosophila* e péptido natriurético atrial e hormona da eclosión con receptores guanilil-ciclase unidos a membrana en mamíferos e insectos.

Exemplos
--------

Moitas poboacións de neuronas teñen fenotipos bioquímicos distintivos. Por exemplo, nunha subpoboación dunhas 3000 neuronas no núcleo arqueado do hipotálamo, coexprésanse tres péptidos anorécticos, que son: a hormona estimulante do melanocito α (α-MSH), o péptido similar á galanina e o transcrito regulado por cocaína e anfetamina (CART), e noutra subpoboación coexprésanse dous péptidos orexixénicos, o neuropéptido Y e o péptido relacionado con agutí (AGRP). Estes non so os únicos péptidos do núcleo arqueado; β-endorfina, dinorfina, encefalina, galanina, ghrelina, hormona liberadora da hormona do crecemento, neurotensina, neuromedina U e somatostatina exprésanse tamén en subpoboacións de neuronas arqueadas. Estes péptidos son todos liberados centralmente e actúan noutras neuronas en receptores específicos. As neuronas de neuropéptido Y tamén producen o neurotransmisor clásico inhibitorio GABA.

Os invertebrados tamén teñen moitos neuropéptidos. O CCAP ten varias funcións como a regulación do ritmo cardíaco, a alatostatina e a proctolina regulan a inxestión de alimentos e o crecemento, o bursicon controla o escurecemento da cutícula e a corazonina ten un papel na pigmentación da cutícula e a muda.

Os sinais dos péptidos xogan un papel no procesamento da información que é diferente da dos neurotransmisores convencionais, e moitos parecen estar particularmente asociados con comportamentos específicos. Por exemplo, a oxitocina e a vasopresina teñen efectos notables e específicos nos comportamentos sociais, incluíndo o comportamento materno e o emparellamento. A seguinte é unha lista de péptidos neuroactivos que coexisten con outros neurotransmisores. Os nomes dos neurotransmisores móstranse en letra **grosa**.

**Norepinefrina** (noradrenalina).
En neuronas do grupo de células A2 no núcleo do tracto solitario, a norepinefrina coexiste coa:

* Galanina
* Encefalina
* Neuropéptido Y

**GABA**

* Somatostatina (no hipocampo)
* Colecistoquinina
* Neuropéptido Y (no núcleo arqueado)

**Acetilcolina**

* VIP
* Substancia P

**Dopamina**

* Colecistoquinina
* Neurotensina
* Péptido similar ao glicagón 1 (no núcleo acumbente)

**Epinefrina** (adrenalina)

* Neuropéptido Y
* Neurotensina

**Serotonina** (5-HT)

* Substancia P
* TRH
* Encefalina

Algunhas neuronas producen outros péptidos. Por exemplo,
a vasopresina coexiste coa dinorfina e a galanina en neuronas magnocelulares dos núcleos supraóptico e paraventricular e coa CRF (en neuronas parvocelulares do núcleo paraventricular).

A oxitocina no núcleo supraóptico coexiste coa encefalina, dinorfina, transcrito regulado por cocaína e anfetamina (CART) e colecistoquinina.

Notas
-----

1. ↑  Elphick, Maurice R.; Mirabeau, Olivier; Larhammar, Dan (2018-02-01). "Evolution of neuropeptide signalling systems". *Journal of Experimental Biology* (en inglés) **221** (3): jeb151092. ISSN 0022-0949. PMC 5818035. PMID 29440283. doi:10.1242/jeb.151092.
2. 1 2 3  Mains, Richard E.; Eipper, Betty A. (1999). "The Neuropeptides". *Basic Neurochemistry: Molecular, Cellular and Medical Aspects. 6th Edition*.
3. 1 2  Nässel, Dick R.; Zandawala, Meet (August 2019). "Recent advances in neuropeptide signaling in Drosophila, from genes to physiology and behavior". *Progress in Neurobiology* **179**: 101607. ISSN 1873-5118. PMID 30905728. doi:10.1016/j.pneurobio.2019.02.003.
4. ↑  van den Pol AN (October 2012). "Neuropeptide transmission in brain circuits". *Neuron* **76** (1): 98–115. PMC 3918222. PMID 23040809. doi:10.1016/j.neuron.2012.09.014.
5. ↑  Leng G, Ludwig M (December 2008). "Neurotransmitters and peptides: whispered secrets and public announcements". *The Journal of Physiology* **586** (23): 5625–32. PMC 2655398. PMID 18845614. doi:10.1113/jphysiol.2008.159103.
6. ↑  Dori, I.; Parnavelas, J. G. (1989-07-01). "The cholinergic innervation of the rat cerebral cortex shows two distinct phases in development". *Experimental Brain Research* (en inglés) **76** (2): 417–423. ISSN 1432-1106. PMID 2767193. doi:10.1007/BF00247899.
7. ↑  Brody, Thomas; Cravchik, Anibal (2000-07-24). "Drosophila melanogasterG Protein–Coupled Receptors". *Journal of Cell Biology* (en inglés) **150** (2): F83–F88. ISSN 0021-9525. PMC 2180217. PMID 10908591. doi:10.1083/jcb.150.2.F83.
8. 1 2  Nässel, Dick R.; Winther, Åsa M. E. (2010-09-01). "Drosophila neuropeptides in regulation of physiology and behavior". *Progress in Neurobiology* (en inglés) **92** (1): 42–104. ISSN 0301-0082. PMID 20447440. doi:10.1016/j.pneurobio.2010.04.010.
9. ↑  Dürrnagel, Stefan; Kuhn, Anne; Tsiairis, Charisios D.; Williamson, Michael; Kalbacher, Hubert; Grimmelikhuijzen, Cornelis J. P.; Holstein, Thomas W.; Gründer, Stefan (2010-04-16). "Three Homologous Subunits Form a High Affinity Peptide-gated Ion Channel in Hydra". *Journal of Biological Chemistry* (en inglés) **285** (16): 11958–11965. ISSN 0021-9258. PMC 2852933. PMID 20159980. doi:10.1074/jbc.M109.059998.
10. ↑  Chang, Jer-Cherng; Yang, Ruey-Bing; Adams, Michael E.; Lu, Kuang-Hui (2009-08-11). "Receptor guanylyl cyclases in Inka cells targeted by eclosion hormone". *Proceedings of the National Academy of Sciences* (en inglés) **106** (32): 13371–13376. Bibcode:2009PNAS..10613371C. ISSN 0027-8424. PMC 2726410. PMID 19666575. doi:10.1073/pnas.0812593106.

Véxase tamén
------------

|  |  |
| --- | --- |
|  | Commons ten máis contidos multimedia sobre:  ***Neuropéptido*** |

### Ligazóns externas

* revista *Neuropeptides*
* páxina web de referencia de neuropéptidos (unha base de datos completa sobre neuropéptidos) Arquivado 19 de febreiro de 2020 en Wayback Machine.
* *Neuropeptides*, serie de eBooks Arquivado 07 de xuño de 2020 en Wayback Machine.
* Capítulo sobre neuropéptidos no C. elegans Wormbook cunha discusión excelente e moi accesible da bioloxía dos neuropétidos en *Caenorhabditis elegans*

|  |  |
| --- | --- |
| Control de autoridades | 
* Wd: Q419968
* BNF: 12014240d
* BRE: 2256481
* EBID: ID
* GEC: 0282250
* GND: 4041895-9
* JSTOR: neuropeptides
* LCCN: sh85091156
* MAG: 118303440
* NKC: ph123263

 |

|  |  |
| --- | --- |
| Identificadores | 
* MeSH: D009479
* MeSH: D12.644.400
* UMLS: C0027895

 |